次韻劉原甫社後對雪
作者：梅堯臣
朝代：宋

paragraphs: 社日遇羣飲，北風歸馬驕。
陽烏雲斗晦，來燕翅難調。
朝霰侵花冷，春陰到地消。
宿酲無酒解，薄被覺寒饒。
爐炭重然獸，衣裘更御貂。
蟄宮蟲復閉，時鳥腹將枵。
點綴何多思，輕狂不奈飄。
唯知妍可玩，寧恤氣爲妖。
剡客偶然興，海神非次朝。
唱高仍和寡，公又作長謠。